**Vaalijärjestysesimerkki klubien hyödynnettäväksi vaalikokouksessa**

Jos yhdistyksen päätösvaltaa käytetään erillisissä äänestystilaisuuksissa, postitse taikka tietoliikenneyhteyden tai muun teknisen apuvälineen avulla, yhdistyksen on yhdistyslain mukaan hyväksyttävä tätä varten äänestys- ja vaalijärjestys. Järjestykseen otetaan mukaan tarvittavat äänestystä ja vaalia koskevat yhdistyslain säännökset ja yhdistyksen sääntöjä täydentävät määräykset. Äänestys- ja vaalijärjestyksestä päätetään yhdistyksen kokouksessa.

Tämä esimerkki pohjautuu klubin sähköiseen vaalikokoukseen, jonka kokousosuus järjestetään virtuaalikokousena (esim. GoToMeeting tai Google Hangouts) ja henkilövaalit ennen kokousta (esim. Google Forms) tai virtuaalikokouksessa käytettävällä äänestystyökalulla (esim. VoxVote).

**LIONS CLUB LEIJONAHENKI RY:N VAALIJÄRJESTYS**

**1§ Yleisiä määräyksiä**

Yhdistyksen kokouksissa noudatetaan yhdistyslakia ja yhdistyksen sääntöjä sekä sähköisesti järjestettävissä vaalikokouksissa tätä vaalijärjestystä.

Valmiuslainsäädännön asetusten voimassa ollessa tämä vaalijärjestys voidaan hyväksyä kiireellisesti sähköpostikokouksena tai muulla soveltuvalla tavalla.

**2§ Klubivaalit**

Vaalit ovat salaiset.

Äänioikeutetuille on ilmoitettava viimeistään viisi päivää ennen miten äänestäminen tapahtuu.

**3§ Vaalitoimikunta**

Hallitus nimeää vaalitoimikuntaan kaksi jäsentä ja puheenjohtajan. Puheenjohtaja toimii tarvittaessa sihteerinä. Vaalitoimikunta on päätösvaltainen kun puheenjohtaja ja yksi jäsen on saapuvilla. Vaalitoimikunta voi kokoontua sähköisesti.

Mikäli klubilla on ehdollepanotoimikunta, se voi toimia vaalitoimikuntana.

Vaalitoimikunta antaa tämän vaalijärjestyksen soveltamista koskevia ohjeita ja huolehtii käytettävästä äänestysjärjestelmästä.

**4§ Äänestystoimitus**

Klubivaalit toteutetaan sähköisenä äänestyksenä klubin hallituksen vahvistamana ajankohtana.

Sähköisessä äänestyksessä äänestäminen tapahtuu henkilökohtaisella tunnuksella tai koodilla internetin välityksellä. Sähköinen äänestys voidaan toteuttaa myös yhteisesti jaettavalla koodilla mikäli sähköisesti järjestettävässä kokouksessa saapuvilla olevat äänioikeutetut voidaan varmuudella todentaa ja vaalisalaisuus varmistaa.

**5§ Vaalin tuloksen vahvistaminen**

Vaalitoimikunta koostaa äänestystuloksen, joka vahvistetaan vaalikokouksessa.

**6§ Voimaantulo ja voimassaoloaika**

Tämä vaalijärjestys on käsitelty ja hyväksytty yhdistyksen kokouksessa nn.nn.nnnn ja on voimassa toistaiseksi.